**PORTAL SPRE FERICIRE**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mă-mbrac cu fiori de verde-ncolţit

Şi vin să îţi bat la fereastră,

În atrii vulcanul, nestăvilit,

Se zbate cu-o forţă nefastă.

Pe drumul spre tine am sângerat

Păşind doar pe cioburi de stele,

În palme ţin răni de vis îngheţat

De temeri ciudate, rebele.

Privesc la fereastră ca la Eden

Pătrunsă de-o veche chemare:

În micul pătrat,azurul etern

Ocean de visare îmi pare.

Răsună suav un cânt cristalin,

În triluri bârfesc doua mierle,

Foşneşte uşor un ram de măslin

Ciocnindu-şi cerceii cu perle.

Al cerului foc cu braţe-aurii

Veghează tărâmul de vise,

Cu zâmbete tandre şi purpurii

O roză parfumu-şi deschise.

\*

În juru-mi cortegiul rănilor vii

Se scurge pe-un drum de suspine,

Plânge un nor,cu lacrima-i gri,

Privind la o lume-n ruine.

Clipeşte,învins,un gând muribund

Sub ploi de regrete acide,

Simt că-n genune încep să m-afund,

Îţi bat la fereastră...Deschide.

06.08.2015